ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኣሜሪካ ኣብ ልዕሊ ሶርያ ወተሃደራዊ መጥቃዕቲ ከይተካይድ ሩስያ ኣጠንቂቓታ 11 ሚያዝያ 2018 ምንጪ ስእሊ, Getty Images መግለጺ ስእሊ, ኣብ ጥቓ ከተማ ዱማ ዝተኣከቡ ወተሃደራት ሰራዊት ሶርያ "ካብቲ ኣብዚ ኣዋን ከተካይድዎ ወጢንክምዎ ዘለኹም መደባት ክትቁጠቡ ዳግም ይማሕጽነኩም" ኢሉ ቫዚል ኔቤንዚያ፡ ኣምባሳደር መንግስቲ ሩስያ ኣብ ሕቡራት ሃገራት። ብምቕጻል ቫዚል መንግስቲ ኣሜሪካ ነቲ ዝኾነ "እትወስዶ ዘይሕጋዊ ወተሃደራዊ ዕንደራ ሓልፍነት ክትወስድ" ምዃና ኣጠንቂቑ። እንተኾነ፡ መራሕቲ ሃገራት ምዕራብ ኣንጻር'ቶም ኣብ ናይ ዱማ መጥቃዕቲ ኢድ ዝነበሮም ብሓባር ክሰርሑ ተሰማሚዖም ኢዮም። ዝኾነ እነካይዶ ናይ ኣየር መጥቃዕቲ ኣብ ልዕሊ ናይ መንግስቲ ሶርያ ናይ ቀመማዊ ትካላት ዝዓለመ ኢዩ ክኸውን ኢሉ ፕሬዚደንት ፈረንሳ ኤማኑኤል ማክሮን። መንግስቲ ሩስያ ድሕሪ'ቲ ኣብ ናይ ሕቡራት ሃገራት ናይ ጸጥታ ባይቶ ኣኼባ ኣብ ልዕሊ'ቲ ኣብ ሶርያ ተፈጺሙ ዝተባህለ ናይ ቀመማዊ መጥቃዕቲ ሓድሽ መርመራ ክካየድ ቀሪቡ ዝነበረ እማመ ድሕሪ ምውዳቑ ኢዩ እቲ መጠንቀቕታ ዝተዋህበ። መንግስቲ ሩስያ ኣንጻር'ቲ ብመንግስቲ ኣሜሪካ ዝቐረበ ንድፊ ውሳነ ከተድምጽ ኮላ፡ ቻይና ድማ ድምጺ ተዓቅቦ ጌይራ። እቲ ብመንግስቲ ሩስያ ዝቐረበ እማመ ድማ ብዙሕ ደገፍ ብዘይምርካቡ ወዲቑ። እቲ ብመንግስቲ ኣሜሪካ ዝቐረበ እማመ፡ ኣብ ልዕሊ'ቲ ተቓወምቲ ዝቆጻጸርዎ ከተማ ዶማ፡ ምብራቓዊ ዞባ ጎታ መንግስቲ ፕሬዚደንት ሶርያ ባሻር ኣል-ኣሳድ ናይ ሶርያ ኣካይድዎ ዝብሃል ቀመማዊ መጥቃዕቲ ነጻ ዝኾነ መረመራ ክካየድ ኢዩ ዝጠልብ ነይሩ። እታ ካብ መንግስቲ ሩስያ ወተሃደራዊ ደገፍ እትረክብ መንግስቲ ሶርያ ግና ኣብቲ ተኻይዱ ዝብሃል ቀመማዊ መጥቃዕቲ ዝኾነ ኢድ ከምዘይብላ ገሊጻ። ሓደ ጉጅለ ኣንጻር ቀመማዊ ኣጽዋር ዝነጥፍ ውድብ ኣብዚ ቀረባ ናብ ሶርያ ብምኻድ ኣብ ልዕሊ'ቲ ኣብ ዶማ ተኻይዱ ዝብሃል ቀመማዊ መጥቃዕቲ መርመራ ከካይድ ኢዩ ይብሃል። እንተኾነ እቲ ውድብ መን ነቲ መጥቃዕቲ ፈጽምዎ ኣይከጻርይን ኢዩ። እቲ ናይ ሕቡራት ሃገራት ኣኼባ ሓደ ካብተን ኣብዚ ቀረባ እዋን ኣብ መንጎ ሩስያን ኣሜሪካ ኣብ ኣዝዩ ኣካታዕን ተሪር ቃላት ዝተለዋወጣሉ ህሞት ኢዩ ነይሩ። ኣምባሳደር ኔቤንዚያ መንግስቲ ኣሜሪካ ነቲ "ውሳነ ዘበገሰቶ" ነቲ ክትውስዶ ዝወጠነቶ ወተሃደራዊ መጥቃዕቲ "መመኽነይታ" ንኽኾና ኢዩ ኢሉ። "ኣብ ድርኩኺት ናይ ሓደ ኣዝዩ ሕማቕ ኩነታት ክንኣቱ ኢና" ኢሉ ኔቤንዚያ። ኣምባሳደር ኣሜሪካ ኣብ ሕቡራት ሃገራት፡ ኒኪ ሄሊ ድማ እቲ ዝተዋህበ ድምጺ "ላግጫ" ኢዩ ኢላ። ወተሃደራዊ መጥቃዕቲ ክህሉ ዲዩ?
